CELEX: 
Language: mt
Date: 2017-02-16 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament ta’ Delega (UE) Nru 640/2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll u l-kundizzjonijiet għar-rifjut jew l-irtirar ta’ pagamenti u penali amministrattivi applikabbli għall-pagamenti diretti, l-appoġġ għall-iżvilupp rurali u l-kundizzjonalità

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Il-Kummissarju Hogan identifika s-simplifikazzjoni tal-Politika Agrikola Komuni bħala waħda mill-prijoritajiet politiċi ewlenin għall-mandat tiegħu. Din tissejjes fuq it-tliet prinċipji ta’ gwida li ġejjin:
            
            
               –ir-rispett tad-deċiżjoni politika tal-2013;
            
            
               –ir-rispett tal-ġestjoni finanzjarja tajba tal-PAK;
            
            
               –il-ħtieġa li wieħed jikkonċentra fuq is-simplifikazzjonijiet għall-benefiċċju tal-bdiewa u ta’ benefiċjarji oħra.
            
            
               Sa issa hemm l-hekk imsejħa erba’ mewġiet ta’ simplifikazzjoni. L-ewwel salt ta’ simplifikazzjoni kien marbut mal-kundizzjonijiet ta’ eliġibbiltà fir-rigward tar-rekwiżiti tal-identifikazzjoni u tar-reġistrazzjoni tal-annimali skont l-appoġġ akkoppjat volontarju u l-iskadenzi għall-applikazzjoni għall-għajnuna fl-2015, filwaqt li t-tieni salt iffoka fuq il-bidliet fil-linji gwida tal-IACS li jistgħu jkunu diġà effettivi għas-sena tat-talba 2015. It-tielet mewġa ta’ simplifikazzjoni inkludiet emendi: 
            
            
               tar-Regolament ta’ Implimentazzjoni tal-Kummissjoni (UE) Nru 809/2014 fir-rigward tal-IACS, b’mod partikolari biex i) jiddaħħlu iktar possibbiltajiet għall-korrezzjoni tal-applikazzjonijiet għall-għajnuna fir-rigward tal-pagament ta’ ekoloġizzazzjoni, ii) tiddaħħal sistema ta’ verifiki preliminari tal-applikazzjonijiet għall-għajnuna, iii) jiddaħħlu regoli għall-ġestjoni tat-talbiet kollettivi skont ċerti miżuri ta’ żvilupp rurali, iv) jiddaħħlu iktar possibbiltajiet biex jiġu kkombinati jew jitnaqqsu l-kampjuni għall-kontrolli fuq il-post biex b’mod ġenerali jitnaqqas l-għadd ta’ benefiċjarji li jridu jiġu kkontrollati. Dawn l-emendi ġew ippubblikati bir-Regolament ta’ Implimentazzjoni tal-Kummissjoni (UE) Nru 2333/2015;
            
            
               tar-Regolament ta’ Delega tal-Kummissjoni (UE) Nru 640/2014 fir-rigward tal-IACS, b’mod partikolari fir-rigward tal-penali amministrattivi għal ċerti skemi ta’ pagamenti diretti relatati mal-erja u miżuri għall-iżvilupp rurali segwiti minn iktar kjarifiki u adattamenti tekniċi. Dawn l-emendi ġew ippubblikati bir-Regolament Delegat tal-Kummissjoni (UE) Nru 2016/1393.
            
            
               Il-proposta ta’ simplifikazzjoni f’dan l-Att Delegat hija parti mir-raba’ mewġa ta’ simplifikazzjoni. Din tirrigwarda l-kalkolu tat-tnaqqis tal-pagament ta’ ekoloġizzazzjoni (il-pagament għal prattiki agrikoli ta’ benefiċċju għall-klima u għall-ambjent) skont is-Sistema Integrata ta’ Amministrazzjoni u Kontroll (IACS). L-għan huwa li tiġi ffaċilitata l-implimentazzjoni mill-Istati Membri u li jiġi previst aktar tnaqqis proporzjonat għall-benefiċjarji fl-aktar sitwazzjoni diffiċli għalihom meta d-diversifikazzjoni tal-għelejjel teħtieġ il-kultivazzjoni ta’ tliet għelejjel differenti. Il-modifiki huma ta’ natura teknika u jiffukaw kemm fuq il-kjarifika tal-artikoli rilevanti kif ukoll fuq is-simplifikazzjoni tagħhom. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Din il-proposta ta’ simplifikazzjoni qed issir wara d-dibattitu dwar is-simplifikazzjoni li seħħ fl-2015 fil-Kunsill u fil-Parlament Ewropew, fil-Gruppi ta’ Esperti, fil-Kumitati kif ukoll wara l-konsultazzjoni pubblika dwar l-esperjenza tal-ewwel sena ta’ implimentazzjoni tal-obbligi ta’ ekoloġizzazzjoni skont l-iskema ta’ pagamenti diretti li ġiet varata fil-15 ta’ Diċembru 2015. 
            
            
               Fil-qafas tal-laqgħat tal-Grupp ta’ Esperti dwar il-Pagamenti Diretti li saru fil-25 ta’ Awwissu u fit-28 ta’ Settembru 2016, ġie ppreżentat abbozz ta’ dan l-Att Delegat lir-rappreżentanti tal-Istati Membri u ġie diskuss magħhom. 
            
            
               Skont il-Linji Gwida għar-Regolamentazzjoni Aħjar (SWD(2015) 111 final tad-19.5.2015), l-abbozz tar-Regolament Delegat ġie ppubblikat fil-portal tar-Regolamentazzjoni Aħjar għall-perjodu tal-erba’ ġimgħat tal-konsultazzjoni pubblika bejn id-19 ta’ Diċembru 2016 u s-16 ta’ Jannar 2017. Waslu erba’ osservazzjonijiet mingħand il-partijiet ikkonċernati. Tlieta minn dawn ma kellhomx rabta ma’ dan l-Att Delegat, iżda kienu marbuta mal-Att Delegat li emenda r-Regolament (UE) Nru 639/2014
                  1
                . Ir-raba’ osservazzjoni talbet aktar proporzjonalità fil-livell addattat tat-tnaqqis rigward l-ekoloġizzazzjoni, b’mod partikolari fejn din tirrigwarda r-rekwiżit dwar l-erja b’fokus ekoloġiku. Il-livell tat-tnaqqis ġie evalwat fid-dettall waqt il-proċessi tal-abbozzar u tal-konsultazzjoni u tqies li hu proporzjonali u jirrifletti sew il-kunċett tal-pagament ta’ ekoloġizzazzjoni u n-natura partikolari tar-rekwiżiti diversi tal-ekoloġizzazzjoni.
            
            
               3.ELEMENTI ĠURIDIĊI TAL-ATT DELEGAT
            
            
               Il-proposta tissostitwixxi l-metodu ta’ kalkolu preċedenti li kien jinkludi “proporzjon ta’ differenza”, li kien jitqies ikkumplikat ħafna, b’multiplikatur sempliċi u aktar ċar. Din tinkludi wkoll tnaqqis aktar proporzjonat (imtaffi) ta’ pagament għal nuqqas ta’ konformità fil-każijiet fejn il-bdiewa jridu jikkonformaw mad-diversifikazzjoni tal-għelejjel billi jkollhom minn tal-inqas tliet għelejjel differenti fir-raba’ tagħhom. Fl-aħħar ġie abolit il-kunċett tal-gruppi tal-għelejjel, li fuqu jissejjes il-kalkolu tal-għajnuna. Dan il-kunċett ma jidhirx li huwa neċessarju fil-kuntest speċifiku tal-pagament ta’ ekoloġizzazzjoni billi l-pagament ta’ ekoloġizzazzjoni jrid jissejjes fuq l-erja totali tal-azjenda.
            
            
               Jenħtieġ li dan japplika mill-15 ta’ Ottubru 2017 għall-applikazzjonijiet ta’ għajnuna marbuta mal-pagament ta’ ekoloġizzazzjoni u għall-applikazzjonijiet uniċi relatati mas-snin tat-talba li jibdew mill-1 ta’ Jannar 2017.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 16.2.2017
            
         
         
            
               li jemenda r-Regolament ta’ Delega (UE) Nru 640/2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll u l-kundizzjonijiet għar-rifjut jew l-irtirar ta’ pagamenti u penali amministrattivi applikabbli għall-pagamenti diretti, l-appoġġ għall-iżvilupp rurali u l-kundizzjonalità
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008
                  2
               , u b’mod partikolari l-Artikolu 77(7) tiegħu,
            
            
               Billi:
            
            
               (1)Fid-dawl tal-esperjenza miksuba wara l-introduzzjoni tal-pagament għal prattiki agrikoli li huma ta’ benefiċċju għall-klima u għall-ambjent (minn hawn ’il quddiem imsejjaħ “il-pagament ta’ ekoloġizzazzjoni”) kif previst fil-Kapitolu 3 tat-Titolu III tar-Regolament (UE) Nru 1307/2013 tal-Parlament Ewropew u tal-Kunsill
                  3
               , huwa xieraq li jiġu ssimplifikati ċerti regoli dwar il-metodu ta’ kalkolu tal-pagament ta’ ekoloġizzazzjoni stabbilit fir-Regolament ta’ Delega tal-Kummissjoni (UE) Nru 640/2014
                  4
               .
            
            
               (2)Fis-sistema integrata ta’ amministrazzjoni u ta’ kontroll, il-kalkolu tal-għajnuna li l-benefiċjarju jkun intitolat għaliha jissejjes fuq il-kunċett ta’ grupp ta’ għelejjel. Madankollu jidher li dan il-kunċett mhuwiex neċessarju fil-kuntest speċifiku tal-pagament ta’ ekoloġizzazzjoni, billi l-pagament ta’ ekoloġizzazzjoni jrid jissejjes fuq l-erja totali tal-azjenda. Għalhekk, fl-interess tas-simplifikazzjoni, jenħtieġ li l-kunċett ta’ grupp ta’ għelejjel jiġi abolit għall-pagament ta’ ekoloġizzazzjoni.
            
            
               (3)L-Artikoli 24 u 26 tar-Regolament ta’ Delega (UE) Nru 640/2014 jistabbilixxu r-regoli għall-kalkolu tat-tnaqqis tal-pagament ta’ ekoloġizzazzjoni f’każ ta’ nuqqas ta’ konformità mar-rekwiżiti tad-diversifikazzjoni tal-għelejjel u mar-rekwiżiti tal-erja b’fokus ekoloġiku, rispettivament. Dawk il-kalkoli jinkludu proporzjon ta’ differenza u fattur ta’ tnaqqis ta’ 50 %. Għal raġunijiet ta’ kjarifika, mingħajr ma jinbidel il-livell tat-tnaqqis, huwa ġġustifikat li dawk id-dispożizzjonijiet jiġu rriformulati u li l-proporzjon ta’ differenza kif ukoll il-fattur ta’ tnaqqis ta’ 50 % jiġu sostitwiti b’multiplikatur.
            
            
               (4)Bil-ħsieb li jintlaħaq bilanċ aħjar bejn il-livell ta’ severità tat-tnaqqis u l-ħtieġa li jiġi ppreservat tnaqqis proporzjonat u ġust, huwa xieraq li jittaffa t-tnaqqis tal-pagament ta’ ekoloġizzazzjoni meta l-obbligu tad-diversifikazzjoni tal-għelejjel jeħtieġ il-kultivazzjoni ta’ tliet għelejjel differenti.
            
            
               (5)Għalhekk, jenħtieġ li r-Regolament ta’ Delega (UE) Nru 640/2014 jiġi emendat skont dan.
            
            
               (6)Sabiex tiġi evitata sitwazzjoni li fiha l-Istati Membri jkollhom jadattaw is-sistemi tagħhom ta’ kalkolu tal-pagamanent għas-sena tat-talba 2016 matul il-perjodu ta’ pagament, u biex tingħata previdibbiltà lill-benefiċjarji rigward liema regoli huma applikabbli għall-kalkolu tal-pagament, jenħtieġ li dan ir-Regolament japplika mis-16 ta’ Ottubru 2017 fir-rigward tas-snin ta’ talba li jibdew mill-1 ta’ Jannar 2017,
            
            
               ADOTTAT DAN IR-REGOLAMENT:
            
            
               Artikolu 1
            
            
               Emenda tar-Regolament ta’ Delega (UE) Nru 640/2014
            
            
               Ir-Regolament ta’ Delega (UE) Nru 640/2014 huwa emendat kif ġej:
            
            
               (1)L-Artikolu 22 jinbidel b’dan li ġej:
            
            
               “Artikolu 22 
            
            
               Prinċipji ġenerali
            
            
               Għall-finijiet ta’ din it-Taqsima, meta l-istess erja tiġi stabbilita għal iżjed minn waħda mill-prattiki agrikoli li huma ta’ benefiċċju għall-klima u għall-ambjent kif imsemmi fl-Artikolu 43(2) tar-Regolament (UE) Nru 1307/2013, dik l-erja għandha titqies b’mod separat għal kull waħda minn dawk il-prattiki bil-ħsieb li jiġi kkalkolat il-pagament għall-prattiki agrikoli li huma ta’ benefiċċju għall-klima u għall-ambjent, minn hawn ’il quddiem imsejjaħ “il-pagament ta’ ekoloġizzazzjoni”.”; 
            
            
               (2)Fl-Artikolu 23(2), l-ewwel subparagrafu jinbidel b’dan li ġej:
            
         
         
            
               “2. Mingħajr preġudizzju għall-penali amministrattivi applikabbli skont l-Artikolu 28, jekk l-erja ddikjarata f’applikazzjoni unika għall-pagament bażiku jew il-pagament uniku skont l-erja taqbeż l-erja stabbilita, l-erja stabbilita għandha tintuża għall-kalkolu tal-pagament ta’ ekoloġizzazzjoni.”;
            
            
               (3)L-Artikolu 24 jinbidel b’dan li ġej:
            
            
               “Artikolu 24 
            
            
               Tnaqqis tal-pagament ta’ ekoloġizzazzjoni f’każ ta’ nuqqas ta’ konformità mad-diversifikazzjoni tal-għelejjel
            
            
               1. Fir-rigward tar-raba’ li għalih l-ewwel subparagrafu tal-Artikolu 44(1) tar-Regolament (UE) Nru 1307/2013 jirrikjedi minn tal-inqas żewġ għelejjel differenti filwaqt li l-għalla ewlenija ma għandhiex tkopri aktar minn 75 % tal-erja totali tar-raba’, iżda l-erja stabbilita għall-għalla ewlenija tkun tkopri aktar minn 75 % tal-erja totali tar-raba’ li tkun stabbilita, l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta’ dan ir-Regolament għandha titnaqqas bid-doppju tal-erja tal-għalla ewlenija li teċċedi l-75 % tal-erja totali tar-raba’ li tkun stabbilita.
            
            
               2. Fir-rigward tar-raba’ li għalih it-tieni subparagrafu tal-Artikolu 44(1) tar-Regolament (UE) Nru 1307/2013 jirrikjedi minn tal-inqas tliet għelejjel differenti filwaqt li l-għalla ewlenija ma għandhiex tkopri aktar minn 75 % tal-erja totali tar-raba’, iżda l-erja stabbilita għall-għalla ewlenija tkun tkopri aktar minn 75 % tal-erja totali tar-raba’ li tkun stabbilita, l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta’ dan ir-Regolament għandha titnaqqas bl-erja tal-għalla ewlenija li teċċedi l-75 % tal-erja totali tar-raba’ li tkun stabbilita.
            
            
               3. Fir-rigward tar-raba’ li għalih it-tieni subparagrafu tal-Artikolu 44(1) tar-Regolament (UE) Nru 1307/2013 jirrikjedi minn tal-inqas tliet għelejjel differenti filwaqt li ż-żewġ għelejjel ewlenin ma għandhomx ikopru aktar minn 95 % tal-erja totali tar-raba’, iżda l-erja stabbilita għall-għelejjel ewlenin tkun tkopri aktar minn 95 % tal-erja totali tar-raba’ li tkun stabbilita, l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta’ dan ir-Regolament għandha titnaqqas b’ħames darbiet l-erja taż-żewġ għelejjel ewlenin li teċċedi l-95 % tal-erja totali tar-raba’ li tkun stabbilita.
            
            
               4. Fir-rigward tal-azjendi li għalihom l-Artikolu 44(2) tar-Regolament (UE) Nru 1307/2013 jirrikjedi li l-għalla ewlenija fuq il-kumplament tar-raba’ ma għandhiex tkopri iżjed minn 75 % ta’ dak il-kumplament tar-raba’, iżda l-erja stabbilita għall-għalla ewlenija fuq il-kumplament tar-raba’ stabbilit tkun tkopri iżjed minn 75 %, l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta’ dan ir-Regolament għandha titnaqqas bid-doppju tal-erja tal-għalla ewlenija li teċċedi l-75 % tal-kumplament tar-raba’ stabbilit. 
            
            
               5. Meta benefiċjarju jinstab li ma jkunx konformi mad-diversifikazzjoni tal-għelejjel kif deskritt f’dan l-Artikolu għal tliet snin, l-erja li biha trid titnaqqas l-erja li trid tintuża għall-kalkolu tal-pagament ta’ ekoloġizzazzjoni skont il-paragrafi 1 sa 4 għas-snin sussegwenti għandha tiġi mmultiplikata bi tnejn.”;
            
            
               (4)Fl-Artikolu 26, il-paragrafi 2 u 3 jinbidlu b’dan li ġej:
            
            
               “2. Jekk l-erja b’fokus ekoloġiku meħtieġa taqbeż l-erja b’fokus ekoloġiku li tkun stabbilita, filwaqt li titqies il-ponderazzjoni tal-erjas b’fokus ekoloġiku kif previst fl-Artikolu 46(3) tar-Regolament (UE) Nru 1307/2013, l-erja li trid tintuża għall-kalkolu tal-pagament ta’ ekoloġizzazzjoni skont l-Artikolu 23 ta’ dan ir-Regolament għandha titnaqqas b’10 darbiet l-erja b’fokus ekoloġiku li ma tkunx ġiet stabbilita.
            
            
               Għall-finijiet tal-ewwel subparagrafu, l-erja b’fokus ekoloġiku li tkun stabbilita ma għandhiex taqbeż is-sehem tal-erjas b’fokus ekoloġiku li jkunu ġew iddikjarati fl-erja totali ta’ raba’ ddikjarata.
            
            
               3. Meta benefiċjarju ma jinstabx konformi mar-rekwiżiti tal-erja b’fokus ekoloġiku kif deskritt f’dan l-Artikolu għal tliet snin, l-erja li biha trid titnaqqas l-erja li trid tintuża għall-kalkolu tal-pagament ta’ ekoloġizzazzjoni skont il-paragrafu 2 għas-snin sussegwenti għandha tiġi mmultiplikata bi tnejn.”.
            
            
               Artikolu 2 
            
            
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan għandu japplika mis-16 ta’ Ottubru 2017 għall-applikazzjonijiet ta’ għajnuna fir-rigward tal-pagament ta’ ekoloġizzazzjoni u għall-applikazzjonijiet uniċi relatati mas-snin tat-talba li jibdew mill-1 ta’ Jannar 2017. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 16.2.2017
            
            
               
                     Għall-Kummissjoni
               
            
         
         
            
               
                     Il-President
                     Jean-Claude JUNCKER
               
            
         
         
            
                  
                     (1)
                  IR-REGOLAMENT DELEGAT TAL-KUMMISSJONI (UE) .../... tal-XXX li jemenda r-Regolament ta’ Delega (UE) Nru 639/2014 fejn jirrigwarda l-miżuri ta’ kontroll marbutin mal-kultivazzjoni tal-qanneb, ċerti dispożizzjonijiet dwar il-pagament ta’ ekoloġikazzjoni, il-pagament għall-bdiewa żgħażagħ li għandhom kontroll fuq persuna ġuridika, il-kalkolu tal-ammont għal kull unità fil-qafas tal-appoġġ akkoppjat, il-frazzjonijiet tal-intitolamenti għall-pagament u ċerti rekwiżiti tan-notifikazzjoni relatati mal-iskema ta’ pagament uniku skont l-erja ta’ ekoloġizzazzjoni u l-appoġġ akkoppjat volontarju, u li jemenda l-Anness X tar-Regolament (UE) Nru 1307/2013 tal-Parlament Ewropew u tal-Kunsill
               
               
                  
                     (2)
                  ĠU L 347, 20.12.2013, p. 549. 
               
               
                  
                     (3)
                  Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347, 20.12.2013, p. 608).
               
               
                  
                     (4)
                  Ir-Regolament ta’ Delega tal-Kummissjoni (UE) Nru 640/2014 tal-11 ta’ Marzu 2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll u l-kundizzjonijiet għar-rifjut jew l-irtirar ta’ pagamenti u penali amministrattivi applikabbli għall-pagamenti diretti, l-appoġġ għall-iżvilupp rurali u l-kundizzjonalità (ĠU L 181, 20.6.2014, p. 48).